ઘણાં ડોહાને ઘરમાં ગરમા ગરમ ભજીયા ખાવાની ઘેલછા નથી થતી? ભલે ઘરવાળા રાડારાડ કરી મૂકે કે, ‘ડોહાને જાતજાતના ચટાકા જોઈએ!’ પછી ભજીયા મળે કે ના મળે એ બે નંબરની વાત છે, પણ ઘેલછા તો થાય બકા! આ તો કંઈ ન કહેવાય, અમુક ડોહાઓની ઘેલછાઓ તો જુવાનિયાને પણ ટપી જાય, એના કરતાં ભજીયાવાળા સારાં કહેવડાવે! આ બધો ‘લેટેસ્ટ ટ્રેન્ડ’ છે! એમાં જ્યારથી ‘બ્યુટી પાર્લર’ નો મેજીક નીકળ્યો છે ત્યારથી તો હદ થઇ ગઈ બકા ! પાનકોર ડોશી પ્રિયંકા ચોપરા, અને બબલી માસી બિપાશા બાસુની જેમ રેસમાં ને વ્હેમમાં રહે છે બોલ્લો! જેવી જેવી મૌસમ, અને જેવી જેની કાનિયાત! હું પણ ટાંપીને બેઠો છું કે મંગળના ગ્રહ ઉપર જઈને નાસાવાળાના ખર્ચે અને જોખમે એકાદ હાસ્યનો કાર્યક્રમ ઝીંકી આવું, પણ ત્યાં સાલું જનજીવન મળ્યું જ નહિ! એટલે ‘દ્રાક્ષ ખાટી છે’ માનીને મંગળમાં જીવન હોય કે ના હોય, જીવનમાં જ મંગળ શોધીને આપણે જલસા કરી લેવા, બીજું તમે ઉકાળી પણ શું શકો બકા?